ફાટેલી નોટ ચલાવવામાં અને ફાટેલા-સાંધેલા-અકોણા પતંગ ચગાવવામાં એક સરખી તકલીફ થાય છે. ફેર માત્ર એટલો જ કે નોટનો નંબર સાબૂત હોય તો બેન્કવાળા નોટ બદલી આપે છે, પણ ફાટેલા પતંગમાં એવી સેવા મળતી નથી. ફાટેલા-સંધેલા પતંગ ઉડાડવાની તમે ગમે તેટલી કોશિશ કરશો તો એ પાછો તમારી પાસે જ આવશે. પણ હાર્યા વગર ગુંદરપટ્ટી લગાડી, ઢઢ્ઢો વાળી, નમણ બાંધી કે પૂછડું લગાડીને એને ફરી ચગાવવાની કોશિશ કરવી. પવન અનુકુળ હોય, આગળ નડતર ન હોય તો એ ચગી જાય તો ચગી પણ જાય. કોઈ ગેરંટી નહી. પણ અનુભવે એક વાત સમજાઈ છે કે સાંધેલા, રીપેર કરેલા કે પૂછડા-નમણ વગેરેથી મોડીફાય કરેલા પતંગ નવા નક્કોર પતંગ કરતા વધુ પેચ કાપે છે. એમાં પણ કપાઈને આવેલા ફાટેલા પતંગને સાંધીને ચગાવવાની અલગ મજા છે. આ એક લુપ્ત થતી કલા છે. અહમદશાહ બાદશાહના જમાનામાં આ કલા શીખવાડતી ડીમ્ડ યુનીવર્સીટી અમદાવાદમાં જ ધમધમતી હતી એવું કહેવાય છે. ક્યાં હતી એનું સંશોધન ચાલુ છે. મણીનગર વિસ્તારના કલાકારોની સાંધણકલામાં કુશળતા જોતાં એ યુની. કાંકરિયાની આસપાસ ક્યાંક હોવાની શક્યતા ખરી પણ આધાર-પુરાવા વગર કંઈ કહેવાય નહિ.